**ULKOMINISTERIÖ Perustelumuistio TAS-KPA 21.11.2022 Minna-Kaisa Liukko/Juha Toivola**

Ulkoministeriön asetus ulkoasianhallinnon suoritteiden maksuista vuonna 2023

1. Johdanto

Ulkoasiainhallinnon suoritteiden maksullisuudesta säädetään ulkoministeriön asetuksella, joka annetaan määräajaksi. Nykyinen ulkoministeriön asetus ulkoasiainhallinnon suoritteiden maksuista vuosina 2020-2022 on tullut voimaan 1.9.2020 ja on voimassa 31. päivään joulukuuta 2022 saakka.

Ehdotetaan säädettäväksi uusi 1.1.2023 voimaan tuleva ulkoministeriön asetus ulkoasiainhallinnon suoritteiden maksullisuudesta vuonna 2023.

Valtion maksuperustelain (150/1992) 6 §:n 1 momentin mukaan julkisoikeudellisesta suoritteesta perittävän maksun tulee vastata suoritteen tuottamisesta aiheutuvien kokonaiskustannusten määrää (omakustannusarvo).

Valtion maksuperustelain 6 §:n 3 momentin mukaan maksu voidaan määrätä perittäväksi yleisesti suoritteen omakustannusarvoa alempana tai jättää kokonaan perimättä, jos siihen terveyden- ja sairaanhoitoon, muihin sosiaalisiin tarkoituksiin, oikeudenhoitoon, ympäristönsuojeluun, koulutustoimintaan tai yleiseen kulttuuritoimintaan liittyvistä tai näihin verrattavista syistä on perusteltua syytä. Erityisestä syystä maksu voidaan määrätä tietyltä ryhmältä perittäväksi suoritteen omakustannusarvoa alempana tai jättää kokonaan perimättä. Erityisestä syystä maksu, joka muuten määrättäisiin suoritteen omakustannusarvoa vastaavaksi, saadaan määrätä tätä korkeammaksi.

Valtion maksuperustelain 7 §:n 1 momentin nojalla muiden kuin 6 §:ssä tarkoitettujen suoritteiden hinnoista päätetään liiketaloudellisin perustein.

Valtion maksuperustelain 8 §:n 2 momentin mukaan asianomainen ministeriö päättää, mitkä hallinnonalan viranomaisten suoritteet tai suoriteryhmät ovat maksullisia ja mistä suoritteista maksu määrätään omakustannusarvon perusteella sekä mitkä suoritteet hinnoitellaan liiketaloudellisin perustein. Ministeriö päättää myös maksuperustelaissa tarkoitetuista kiinteistä maksuista sekä siitä, mistä suoritteista, millä laissa mainitulla perusteella ja miten maksun suuruus voidaan määrätä omakustannusarvosta poiketen.

**2. Asetuksenantovaltuus**

Asetuksenantovaltuus perustuu valtion maksuperustelain (150/1992) 8 §:ään.

**3. Keskeinen sisältö**

Ehdotettu uusi ulkoministeriön asetus vastaa pääosin rakenteeltaan ja sisällöltään voimassa olevaa asetusta ulkoasiainhallinnon suoritteiden maksuista.

Asetuksen soveltamisala olisi vastaava kuin vuonna 2022 voimassa olevassa asetuksessa.

Edustusta vailla oleville EU-kansalaisille myönnettävän hätämatkustusasiakirjan maksua ehdotetaan korotettavan 20 eurolla 195 euroon vastaamaan kansallisen hätäpassin maksua. EU hätämatkustusasiakirja myönnetään EU kansalaiselle hakemuksesta, jos hakijan passi tai muu matkustusasiakirja on kadonnut, varastettu tai tuhoutunut tai jos niitä ei muuten voida saada kohtuullisessa ajassa eikä maassa ole EU-kansalaisen kansalaisuusjäsenvaltiota edustettuna. Vastaava kansallinen matkustusasiakirja on hätäpassi, joka voidaan myöntää Suomen kansalaiselle vastaavassa tilanteessa.

Maksuasetukseen ehdotetaan lisäksi tehtäväksi lainsäädännön muutoksista tapahtuneet tarpeelliset tekniset muutokset. Lisäksi maksuttomien suoritteiden osalta asetuksen 8 §:ää selkeytettäisiin.

**4. Asetuksen säännöksiin ehdotettavat muutokset:**

*Asetuksen 1 §:n 1 momentti*

Asetuksen 1 §:n 1 momentin muutos olisi lakitekninen. Momentissa ehdotetaan viitattavan yhteisön viisumisäännöstön laatimisesta annettuun Euroopan parlamentin ja neuvoston asetukseen (EY) N:o 810/2009 (viisumisäännöstö).

*Asetuksen 6 §:n 1 momentti*

Asetuksen 6 §:n 1 momentin muutos olisi lakitekninen. Ehdotetaan korvattavaksi viittaus yhteisön viisumisäännöstön laatimisesta annettuun Euroopan parlamentin ja neuvoston asetukseen (EY) N:o 810/2009 viittauksella viisumisäännöstöön.

*Asetuksen 8 § 1 momentin kohdat 9-10*

Asetuksen 8 §:n 1 momentin kohdat 9-10 ehdotetaan korvattavaksi uudella kohdalla 9 vanhemmuuslain (775/2022) tullessa voimaan 1.1.2023. Vanhemmuuslain 21 §:n 2 momentti vanhemmuuden tunnustamisen vastaanottamisesta korvaa 1.1.2023 lukien aikaisemmin voimassa olevat isyyslain (11/2015) ja äitiyslain (253/2018) vastaavat säännökset isyyden tai äitiyden tunnustamisen vastaanottamisesta.

Asetuksen 8 §:n 1 momentin kohta 13

Asetuksen 8 §:n 1 momentin kohdasta 13 ehdotetaan poistettavaksi vientitodistukset. Ulkoministeriö ei myönnä enää vientitodistuksia. Vientitodistusten myöntämiseen ei ole myöskään lainsäädännöstä johtuvaa velvoitetta. Vientitodistusten myöntämisen ei ole arvioitu olevan enää tarkoituksenmukaista.

*Asetuksen 8 §:n 1 momentin kohta 16*

Kansalaisuuslain 34 §:n 2 momentin mukaan Suomen kansalainen, jolla on myös jonkin vieraan valtion kansalaisuus, säilyttää Suomen kansalaisuuden täyttäessään 22 vuotta vain, jos hänellä on riittävä yhteys Suomeen. Riittävä yhteys katsotaan kansalaisuuslain 34 §:n 2 momentin 3 kohdan a alakohdan mukaan olevan, jos henkilö on 18 vuotta täytettyään, mutta ennen 22 ikävuoden täyttämistä ilmoittanut kirjallisesti Suomen edustustolle, Digi- ja väestötietovirastolle tai Ahvenanmaan valtionvirastolle haluavansa säilyttää Suomen kansalaisuuden tai jos hän on kansalaisuuslain 34 §:n 2 momentin 3 kohdan b alakohdan mukaan hakenut Suomen passia tai henkilökorttia taikka saanut Suomen passin tai henkilökortin.

Asetuksen 8 §:n 1 momenttiin ehdotetaan lisättäväksi selkeyden vuoksi uusi kohta 16. Ehdotetaan säädettävän nimenomaisesti maksuttomaksi suoritteeksi kansalaisuuslain (359/2003) 34 §:n 2 momentin 3 kohdan a alakohdan mukainen kirjallisen Suomen kansalaisuuden säilyttämistä koskevan ilmoituksen vastaanottaminen edustustossa ja sen välittäminen toimivaltaiselle viranomaiselle sekä kansalaisuuslain 34 §:n 2 momentin 3 kohdan b alakohdan mukaisen passin tai henkilökortin hakemista tai saamista koskevan tiedon välittäminen toimivaltaiselle viranomaiselle. Voimassa olevassa ulkoministeriön asetuksessa ulkoasiainhallinnon maksuista ei ole säädetty kyseisestä suoritteesta. Ehdotettu lisäys selkeyttäisi edustustojen maksukäytäntöjä.

Edellä kerrottu kansalaisuuslain mukainen tehtävä ei ole verrannollinen väestötietojärjestelmästä annetun valtioneuvoston asetuksen (1330/2019) 34 §:ssä tarkoitettujen väestötietoilmoitusten välittämistä koskevaan tehtävään, joka on säädetty maksulliseksi ulkoministeriön asetuksessa ulkoasiainhallinnon maksuista. Tehtävään ei sisälly ulkomaisten asiakirjojen välittämistä, joka liittyy väestötietoilmoitusten välittämiseen Digi- ja väestötietovirastolle.

Kansalaisuuden säilyttämistä koskevan ilmoituksen vastaanottamista ja välittämistä voidaan pitää sellaisena kansalaisuuslaissa edustuston velvollisuudeksi säädettynä toimenpiteenä, josta suorite voidaan valtion maksuperustelain 6 §:n 3 momentissa tarkoitettujen syiden perusteella säätää maksuttomaksi. Kansalaisuuden säilyttämistä koskevan ilmoituksen vastaanottaminen Digi- ja väestötietovirastossa on myös maksuton.

*Asetuksen 8 §:n 1 momentin luettelon numerointi*

Asetuksen 8 §:n 1 momentin luettelon kohtien numerointi muuttuisi edellä ehdotettujen uusien suoritteiden lisäämisen ja vanhojen suoritteiden poistamisen johdosta.

**5. Muutostarpeet asetuksen liitteeseen ja sen maksutarkistukset:**

*Maksujen tarkistukset:*

*EU hätämatkustusasiakirjan maksun korotus*

Maksutarkistus ehdotetaan tehtäväksi EU kansalaisille myönnettävien hätämatkustusasiakirjojen osalta. EU kansalaisille myönnettävien hätämatkustusasiakirjojen maksua ehdotetaan korotettavan 20 eurolla 175 eurosta 195 euroon vastaamaan kansallisen hätäpassin suoritemaksua.

Muihin ulkoasiainhallinnon suoritteiden maksuihin ei esitetä korotuksia.

Edustuston myöntämien passien ja henkilökorttien maksut on tarkistettu viimeksi 1.1.2022 (Ulkoministeriön asetus ulkoasianhallinnon suoritteiden maksuista vuosina 2020–2022 annetun asetuksen liitteen muuttamisesta 1046/2021).

Ulkoministeriö seuraa yleistä hinta- ja kustannustason nousua ja valmistautuu korottamaan suoritteiden hintoja maksuasetuksen päivityksessä vuodelle 2024.

**6. Taloudelliset vaikutukset**

Suomen EU kansalaisille myöntämien hätämatkustusasiakirjojen määrät ovat keskimäärin olleet pienet ja niitä on vuosittain myönnetty alle sata. Vuonna 2021 EU kansalaisille myönnettäviä hätämatkustusasiakirjoja myönnettiin yhteensä 60 kappaletta. EU kansalaisille myönnettävien hätämatkustusasiakirjojen maksujen korotuksen taloudellinen vaikutus arvioidaan siten marginaaliseksi.

Hinnantarkistuksella tai asetuksen sisällöllisillä muutoksilla ei arvioida olevan merkittäviä vaikutuksia asiakkaisiin.Kokonaisuudessaan maksuasetuksen uudistuksella ei arvioida olevan merkittäviä tuloja tai menoja lisääviä vaikutuksia.

**7. Asian valmistelu**

Asetusehdotus on valmisteltu ulkoministeriössä.

Annetut lausunnot:

Kyseessä on valtion maksujen vahvistaminen, joiden maksutulot ovat vuositasolla vähintään 5 miljoonan euron määräiset. Tällaiset asiat tulee asioiden käsittelystä raha-asiainvaliokunnassa annetun valtioneuvoston määräyksen (TM0201; 3.1.2002, muut. 15.11.2012) kohdan 2.2.8 mukaan käsitellä valtioneuvoston raha-asiainvaliokunnassa.

Asetusehdotus on tarkistettu …oikeusministeriön laintarkistuksessa.

**8. Voimaantulo**

Asetus ehdotetaan tulemaan voimaan 1. päivänä tammikuuta 2023 ja se olisi voimassa vuoden 2023 loppuun.

Suoritteesta, jota koskeva asia on vireillä tämän asetuksen voimaan tullessa, perittäisiin maksu tämän asetuksen voimaan tullessa voimassa olleiden säännösten mukaan.